
Holdpor-szimuláns töltőanyagot tartalmazó merev PUR-habok előállítása és vizsgálata

Kulcsszavak: poliuretán; PUR-hab; holdpor-szimuláns
Az utóbbi években világszerte egyre nagyobb az érdeklődés hosszútávú holdi struktúrák (ún. „holdbázisok”) létesítésére. Az egyik legnagyobb kihívást azonban továbbra is az jelenti, hogy milyen anyagokból készíthetőek el a tervezett holdi épületek szerkezeti elemei. Korábban tudományos publikációk már felvetették annak ötletét, hogy a merev habszerkezetű poliuretán (PUR-hab) több szempontból előnyös hőszigetelő-szerkezeti építőanyag lehetne holdi épületek számára.
A dolgozatom alapvető elgondolása, hogy a holdfelszínt beborító regolitot (holdport) töltőanyagként felhasználva merev PUR-habokban még inkább előnyösebb tulajdonságokkal rendelkező kompozit építőanyag hozható létre holdbázisok hőszigetelő-szerkezeti elemeiben való felhasználásra. A holdi regolit töltőanyag ideális esetben kettős funkciót látna el: egyrészről a habtérfogat minél nagyobb mértékű növekedését okozná, ezáltal csökkentve az építkezéshez Földről átszállítandó anyagmennyiséget. Másrészről azonban fontos, hogy a felhasználás szempontjából releváns számos anyagjellemző (szilárdság, merevség, hőszigetelő-képesség, stb...) is lehetőleg javuljon az alapmátrixhoz viszonyítva.
Munkám során holdpor-szimuláns (a tényleges holdi regolit tulajdonságait reprodukáló földi anyag) töltőanyagot tartalmazó merev PUR-habokat készítek és vizsgálok. A különböző minták azonos mennyiségű töltőanyagot tartalmaznak, de eltér a hozzájuk felhasznált habmátrix minősége, a holdpor-szimuláns minősége, illetve a holdpor-szimuláns szemcsemérete. Emellett az összehasonlítás céljából töltetlen, holdpor-szimulánst nem tartalmazó PUR-habok is készülnek. Célkitűzésem, hogy az anyagmintákat különböző szempontokból vizsgálva megállapítsam, miképpen változnak a tulajdonságok az alapmátrixhoz képest a töltőanyag beépítésével, illetve erre milyen hatása van az előbb ismertetett tényezőknek.



